পোর্টালে এখনও নাম রয়েছে, বেতন কি মিলবে, কী বলছেন শিক্ষামন্ত্রী

কলকাতা: স্কুলে গিয়ে স্বেচ্ছায় পড়াতে বলেছিলেন মুখ্যমন্ত্রী মমতা বন্দ্যোপাধ্যায় (Mamata Banerjee)। তিনি আশ্বস্ত করে বলেছিলেন কোন না কোনও পথ বের করবেন যোগ্য চাকরিহারাদের (SSC Jobless issue) জন্য। কিন্তু সুপ্রিম রায়ে আর্থিক অনিশ্চয়তায় গ্রাস করেছে চাকরিহারা শিক্ষকদের। এখনও শিক্ষা দফতরের বেতন পাওয়ার নির্দিষ্ট পোর্টালে নাম রয়েছে চাকরিহারা শিক্ষক ও শিক্ষাকর্মীদের। হতাশার মধ্যেও কিঞ্চিৎ আশার আলো দেখছেন চাকরিহারারা। সরকারি পোর্টালে নাম থাকায় এখনই তাঁদের বেতন বন্ধ হবে না বলে মনে করা হচ্ছে। এখনই আর্থিক দুর্দশার মুখোমুখিও হতে হবে না তাঁদের।

বুধবার রাজ্য দেখেছে চাকরিহারাদের ডিআই অফিস অভিযান। প্রতিবাদ দেখাতে গিয়ে পুলিশের হাতে মার জুটেছিল চাকরিহারা শিক্ষকদের। বিক্ষোভরত চাকরিহারাদের পেটে-পিঠে লাথি মারা হয়। শুধু তাই নয়, বেধড়ক লাঠিপেটা করার অভিযোগ ওঠে পুলিশ কর্মীদের বিরুদ্ধে। এরপর রাতভর এসএসসি (SSC) ভবনের সামনে প্রতিবাদ বিক্ষোভে বসেন চাকরিহারা শিক্ষকরা। এবার নিলেন আরও বড় সিদ্ধান্ত। আজ থেকে অনশনে বসলেন চাকরিহারারা। গোটা রাজ্য এই এসএসসির চাকরিহারাদের ঘটনায় তোলপাড়। এরই মাঝে স্কুলগুলির বেতন পোর্টাল খুলে গেল। আর তাতে খানিকটা স্বস্তি ফিরেছে চাকরিহারাদের। স্কুলগুলির বেতন পোর্টালে দেখা যাচ্ছে, আগের মাসে পোর্টালে যে নামের তালিকা ছিল, সেই তালিকা অপরিবর্তিত রয়েছে। তবে প্রশ্ন থেকে যাচ্ছে এখনও? রিপোর্ট দাবি করছে, বহু চাকরিহারার মনে প্রশ্ন রয়েছে, পোর্টালে নাম থাকলেই কি হাতে বেতন পাওয়া যাবে?

আরও পড়ুন: কসবাকাণ্ডের জের! চাকরিহারাদের বিরুদ্ধে জোড়া মামলা দায়ের পুলিশের

সুপ্রিমকোর্টের পরবর্তী নির্দেশ না পাওয়া পর্যন্ত রাজ্য যে চাকরিহারাদের বেতন এখনই বন্ধ করছে না তাও স্পষ্ট। বুধবারই শিক্ষামন্ত্রী ব্রাত্য বসু (SSC Case Bratya Basu) জানিয়েছিলেন, বেতনের বিষয়ে রাজ্য সুপ্রিম কোর্টের কাছে ব্যাখ্যা চেয়েছে। তিনি বলেন, শিক্ষকদের মাইনে সংক্রান্ত পোর্টাল আপডেট করা হচ্ছে। এখনও পর্যন্ত কোনও স্কুলে কোনও শিক্ষককে বাদ দেওয়া হয়নি। বেতল বন্ধ করা হয়নি। প্রশাসন যাবতীয় ব্যবস্থা নেওয়ার পথে হাঁটলেও এদিন সকাল থেকেই কলকাতা ও জেলার বিভিন্ন প্রান্তে চাকরিহারাদের একটি অংশ বিক্ষোভ আন্দোলনে নেমে পড়েন।

অন্য খবর দেখুন